Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: további törvényi feltétel megléte is szükséges. A szociális igazgatásról és szociális ellátásokról szóló 1993. évi III. törvény (Sztv.)
Paragraph Index: 851

további törvényi feltétel megléte is szükséges. A szociális igazgatásról és szociális ellátásokról szóló 1993. évi III. törvény (Sztv.) adatkezelésről szóló fejezete nem rendeli el a nyilvántartásban szereplő személyes adatok nyilvánosságra hozatalát, ellenkezőleg, a nyilvántartásból adatigénylésre jogosult szerveket nagyon szűk körben állapítja meg. A vizsgálat lezárását követően az 1999/79/II. szám adatvédelmi biztos álláspontja az volt, hogy a polgármesteri hivatal jelenlegi gyakorlata jogsértő. Felszólította a jegyzőt, hogy a jövőben a vonatkozó jogszabályi rendelkezések maradéktalan betartásával járjon el. (788/K/1998) Egy panaszos beadványában sérelmezte, hogy az oroszlányi polgármesteri hivatalban kifüggesztették a rendszeres gyermekvédelmi támogatásban részesülők személyes adatait tartalmazó listát. A panaszos a gyermekvédelmi támogatás rendszerét is kifogásolta, mivel a támogatást mindenki egységesen természetbeni juttatásként, bónokban kapta meg, melyeken feltüntették a segélyezett nevét, személyi igazolványának számát. A bónok csak a személyi igazolvány felmutatásával használhatók. Az adatvédelmi biztos a vizsgálat lezárását követően ajánlást adott ki, melyben többek között megállapította, hogy a szociális támogatásban részesülő egyén személyes adataihoz fűződő alkotmányos jogának fokozott védelmet kell élveznie az önkormányzatok jogalkotásában és jogalkalmazásában. Megengedhetetlen az, hogy a támogatás bármelyik szakaszában a segélyezett kiléte a beleegyezése nélkül kívülállók számára megismerhető legyen. A „segélyezési lista” nem függeszthető ki — ez nyilvánosságra hozatalnak minősül —, és a természetbeni ellátási forma alkalmazása sem történhet úgy, hogy az érintettek személye azonosítható legyen. Az ajánlás a mellékletben található. (29/A/1998) Több panaszos is sérelmezte, hogy a gyermeknevelési támogatás vagy a munkanélküliek jövedelempótló támogatásának igénylésekor vagyonnyilatkozatot kér tőlük az önkormányzat. Az Sztv. alapján a szociális ellátásra való jogosultság elbírálásához a kérelmező kötelezhető arra, hogy családja vagyoni, jövedelmi viszonyairól nyilatkozzon, illetve azokat igazolja. Az Avtv. 5. § (2) bekezdése szerint azonban csak olyan adat kezelhető, amely az adatkezelés céljának megvalósulásához elengedhetetlen, a cél elérésére alkalmas, s csak a cél megvalósulásához szükséges mértékben és ideig. Az Sztv. 27. § (1) bekezdése alapján a gyermeknevelési támogatás folyósításának feltétele — többek között — az, hogy a havi nettó jövedelem nem haladhat meg egy bizonyos értékhatárt. E szakasz (3) bekezdése szabályozza azokat az eseteket, amelyekben nem állapítható meg támogatás, ám ezek között nem szerepel a vagyoni helyzettel kapcsolatos kizáró ok. Gyermeknevelési támogatás igénylésekor tehát a polgármesteri hivatal csak a jövedelem megállapításához szükséges adatokat, illetve azokat az adatokat kezelheti, amelyek a kizáró okok fennállásának hiányát igazolják. A támogatás igényléséhez a polgár kötelezhető arra, hogy jövedelmi adatairól tájékoztatást adjon, de nem kötelezhető vagyonnyilatkozat tételére. Ugyanezek a szabályok érvényesek a munkanélküliek jövedelempótló támogatásának igénylése során követendő eljárásra is. (329/A/1998, 153/A/1998, 226/A/1998) Több beadvány érkezett az adatvédelmi biztos irodájához azzal kapcsolatban, hogy az állampolgárok — a segélykérelmek elbírálásával kapcsolatos visszaéléseket feltételezve — a segélyben, szociális juttatásban részesülők adatait megismerhetik-e. Az Sztv. alapján a szociális ellátásra jogosultság megállapítása, az ellátás biztosítása, fenntartása és megszüntetése céljából a jegyző nyilvántartást vezet. Ebből a nyilvántartásból — eseti megkeresésük alapján — csak a szociális hatáskört gyakorló, a gyámügyi feladatokat ellátó, a társadalombiztosítási igazgatási, az igazságszolgáltatási, a katonai igazgatási szervek, valamint a személyes gondoskodást nyújtó szociális intézmények részére szolgáltathatók adatok. A hivatal jogszerűen jár el minden olyan esetben, amikor a segélyezettek adatainak megismerésére, közzétételére vonatkozó kérelmeket elutasítja. A helyi önkormányzat segélyezési gyakorlata jogszerűségének vizsgálata, a szociális hatáskört ellátó szervek működésének törvényességi ellenőrzése nem a településen lakó állampolgárok feladata, észrevételeikkel a közigazgatási hivatalhoz fordulhatnak. Népesség-nyilvántartás A köztudatban az rögződött, hogy az Alkotmánybíróság a személyi szám használatát alkotmányellenesnek mondta ki, ezért különösen érzékenyen reagálnak az állampolgárok — akár szóban, akár írásban — az olyan adatkérésekre, amikor ennek átadását kéri a hatóság. A személyazonosító jel helyébe

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes